CELEX: 52015JC0032
Language: hr
Date: 2015-08-27 00:00:00
Title: ZAJEDNIČKA ODLUKA EUROPSKE KOMISIJE I VISOKE PREDSTAVNICE UNIJE ZA VANJSKE POSLOVE I SIGURNOSNU POLITIKU o sudjelovanju Europske unije u radu različitih organizacija za suradnju na sprečavanju i borbi protiv terorizma

EUROPSKA KOMISIJA
            Bruxelles, 27.8.2015.
            JOIN(2015) 32 final
            ZAJEDNIČKA ODLUKA EUROPSKE KOMISIJE I VISOKEPREDSTAVNICE UNIJE ZA VANJSKE POSLOVE I SIGURNOSNUPOLITIKU
            o sudjelovanju Europske unije u radu različitih organizacija za suradnju na sprečavanju i borbi protiv terorizma
            
               
         
         
            
               ZAJEDNIČKA ODLUKA EUROPSKE KOMISIJE I VISOKE
                  PREDSTAVNICE UNIJE ZA VANJSKE POSLOVE I SIGURNOSNU
                  POLITIKU
            
            
               o sudjelovanju Europske unije u radu različitih organizacija za suradnju na sprečavanju i borbi protiv terorizma
            
            
               EUROPSKA KOMISIJA I VISOKA PREDSTAVNICA UNIJE ZA VANJSKE POSLOVE I SIGURNOSNU POLITIKU,
            
            
               uzimajući u obzir Ugovor o Europskoj uniji, a posebno njegov članak 17. stavak 1. i članak 27. stavak 2.,
            
            
               budući da:
            
            
               (1)Globalni forum za borbu protiv terorizma multilateralni je forum za jačanje međunarodne suradnje u borbi protiv terorizma, na kojemu sudionici raspravljaju o potrebi za mobilizacijom stručnog znanja, sredstava i inicijativa radi učinkovitijeg suzbijanja terorizma. U tom su okviru članovi foruma osnovali specijalizirana međunarodna tijela za rješavanje pitanja sprečavanja i borbe protiv nasilnog ekstremizma: Centar izvrsnosti za borbu protiv nasilnog ekstremizma „Hidaja”, Međunarodni institut za pravosuđe i vladavinu prava te Globalni fond za uključenost i otpornost zajednice.
            
            
               (2)Centar izvrsnosti za borbu protiv nasilnog ekstremizma „Hidaja” osnovan je kao odgovor na potrebu za uspostavom neovisnog, multilateralnog centra za obuku, dijalog, suradnju i istraživanje radi suzbijanja nasilnog ekstremizma u svim njegovim oblicima i pojavnostima, u kojemu bi se mogli okupiti stručnjaci te objediniti stručno znanje i iskustvo iz cijeloga svijeta.
            
            
               (3)Misija Međunarodnog instituta za pravosuđe i vladavinu prava jest zakonodavcima, policiji, državnim odvjetnicima, sucima, službenicima kaznenih ustanova i drugim dionicima pravosudnog sektora pružiti obuku koja se temelji na vladavini prava o tome kako se suočiti s terorizmom i povezanim transnacionalnim kriminalnim aktivnostima, kako ojačati sustave kaznenog pravosuđa i izgraditi regionalne mreže pravosudnih i policijskih službenika te drugih kaznenopravnih stručnjaka s ciljem promicanja pravde, sigurnosti i ljudskih prava. Institut služi i kao forum za slične aktivnosti partnera za suradnju poput, među ostalim, Ureda Ujedinjenih naroda za droge i kriminal, Izvršne uprave Ujedinjenih naroda za borbu protiv terorizma i Globalnog foruma za borbu protiv terorizma. 
            
            
               (4)Globalni fond za uključenost i otpornost zajednice osnovan je u okviru Globalnog foruma za borbu protiv terorizma kao potpora trenutačnim i budućim nastojanjima vlada i organizacija u lokalnim zajednicama da na komplementaran način riješe problem nasilnog ekstremizma i ojačaju otpornost na nasilno ekstremističko djelovanje. Fond je namijenjen potpori lokalnim inicijativama na razini zajednice u borbi protiv nasilnog ekstremizma. 
            
            
               (5)Europska unija, kao suosnivač Globalnog foruma za borbu protiv terorizma te važan čimbenik u osnivanju Centra izvrsnosti za suzbijanje nasilnog ekstremizma „Hidaja”, Međunarodnog instituta za pravosuđe i vladavinu prava te Globalnog fonda za uključenost i otpornost zajednice, smatra ta tijela ključnima u svojim nastojanjima kad je riječ o međunarodnoj suradnji u borbi protiv nasilnog ekstremizma općenito, a posebno terorizma.
            
            
               (6)U Provedbenoj odluci Komisije od 11. kolovoza 2014. o donošenju tematskog strateškog dokumenta za razdoblje od 2014. do 2020. i popratnog višegodišnjeg okvirnog programa za razdoblje od 2014. do 2017. Instrumenta za doprinos stabilnosti i miru (C(2014) 5607) utvrđene su odredbe o posebnim mjerama za dugoročnu suradnju između Unije i partnerskih zemalja i regija u borbi protiv globalnih i transregionalnih prijetnji te prijetnji u nastajanju, kako je predviđeno u članku 5. Uredbe (EU) br. 230/2014 o uspostavi Instrumenta za doprinos stabilnosti i miru (
                  1
               ).
            
            
               (7)U strategiji, u kojoj je borba protiv terorizma jedan od glavnih prioriteta, Europska unija pozvana je na doprinos sveobuhvatnom europskom cilju promicanja učinkovitog multilateralizma s naglaskom na transregionalnoj suradnji. Potpora specifičnim programima suradnje u borbi protiv terorizma razvijenima u okviru Ujedinjenih naroda ili drugih multilateralnih organizacija, kao što je Globalni forum za borbu protiv terorizma, izričito se navodi kao jedna od mogućnosti u okviru Instrumenta za doprinos stabilnosti i miru. 
            
            
               (8)Na temelju te strategije u višegodišnjem okvirnom programu za razdoblje od 2014. do 2017. kao prioritet određeno je promicanje dugoročne multilateralne suradnje u borbi protiv terorizma, osobito u Ujedinjenim narodima i na Globalnom forumu za borbu protiv terorizma, kao i potpora globalnom povezivanju i dijalogu o sprečavanju terorizma i suzbijanju nasilnog ekstremizma, među ostalim s multilateralnim inicijativama, vladama, organizacijama civilnog društva i lokalnim zajednicama.
            
            
               (9)U skladu s Provedbenom odlukom Komisije o donošenju godišnjeg akcijskog plana za 2013. (C(2013) 4599) Komisija putem Međunarodnog instituta za pravosuđe i vladavinu prava financira mjere u pogledu protuterorističkih aspekata kaznenopravnih sustava na Bliskom istoku i u Sjevernoj Africi, zbog njegova stručnog znanja i mandata u promicanju reforme kaznenog pravosuđa na temelju vladavine prava. 
            
            
               (10)U Provedbenoj odluci Komisije o donošenju godišnjeg akcijskog plana za 2014. (C(2014) 5647) predviđeno je sudjelovanje Komisije u radu Centra izvrsnosti za borbu protiv nasilnog ekstremizma „Hidaja” i Globalnog fonda za uključenost i otpornost zajednice. Komisija je na temelju te Odluke osigurala bespovratna sredstva za Centar izvrsnosti za borbu protiv nasilnog ekstremizma „Hidaja” i Globalni fond za uključenost i otpornost zajednice u svrhu decentraliziranog financiranja lokalnih inicijativa na razini zajednice za borbu protiv nasilnog ekstremizma diljem svijeta uporabom međunarodnog stručnog znanja i multilateralne prirode tih dvaju tijela. Nadalje, istom je Odlukom predviđeno sudjelovanje Komisije u upravnom odboru Globalnog fonda za uključenost i otpornost zajednice. 
            
            
               (11)Taj je pristup odobren i potvrđen zaključcima Vijeća o borbi protiv terorizma od 9. veljače 2015.
                  2
               , u kojima je Vijeće pozdravilo, među ostalim, potporu „međunarodnim inicijativama za borbu protiv radikalizacije i terorizma, kao što su prvi centar izvrsnosti za borbu protiv nasilnog ekstremizma „Hidaja” u Abu Dabiju i Globalni fond za uključenost i otpornost zajednice (GCERF) u Ženevi [...].” 
            
            
               (12)Vijeće je k tome izjavilo da će EU „dodatno pojačati svoj angažman u Globalnom forumu za borbu protiv terorizma (GCTF), između ostaloga aktivnim oblikovanjem inicijativa koje su nadahnute GCTF-om, poput Hidaje u Abu Dabiju, Globalnog fonda za uključenost i otpornost zajednice (GCERF) i Međunarodnog instituta za pravosuđe i vladavinu prava na Malti.” To je dodatno naglašeno izjavom šefova država ili vlada od 12. veljače 2015., u kojoj su članovi Europskog vijeća ustrajali na trajnoj i koordiniranoj suradnji s Ujedinjenim narodima i Globalnim forumom za borbu protiv terorizma, kao i s relevantnim regionalnim inicijativama;
            
            
               (13)U svojim smjernicama naslova „Sudjelovanje Komisije u tijelima privatnoga prava” priloženima Odluci C(2004) 2958 od 4. kolovoza 2004. Komisija je utvrdila opće pravilo o svojem nesudjelovanju u radu tijela privatnoga prava. 
            
            
               (14)To je pravilo doneseno zbog ozbiljnih rizika povezanih s takvim sudjelovanjem, naime rizika za ugled Komisije, financijskog rizika, mogućeg sukoba interesa uključenih dužnosnika, moguće zlouporabe financijskih postupaka, rizika od nepotizma i protekcionizma pri zapošljavanju osoblja tih tijela, rizika od ograničenosti djelovanja i neučinkovitosti te rizika od nepoštenog tržišnog natjecanja s drugim pružateljima usluga. 
            
         
         
            
               (15)Komisija je, međutim, zadržala mogućnost odstupanja od tog općeg pravila u iznimnim situacijama u kojima se pokaže da je njezino sudjelovanje od izvanrednog interesa. U slučaju takvog odstupanja Komisija treba uzeti u obzir određene opće kriterije, imajući na umu prirodu i ciljeve predmetnog tijela. 
            
            
               (16)Kad je riječ o tijelima koja se bave međunarodnom suradnjom, u kojima bi partneri Komisije bile države članice i treće zemlje, svako sudjelovanje Komisije trebalo bi biti opravdano izvanrednim političkim interesima. S obzirom na gotovo međuvladin karakter tih tijela, mogla bi se razmotriti bliska suradnja s njihovim službama za donošenje odluka, prema potrebi u skladu s člankom 4. točkom a) Smjernica (C(2004) 2958). 
            
            
               (17)Kako bi potvrdila dosljednu predanost Europske komisije Centru izvrsnosti za borbu protiv nasilnog ekstremizma „Hidaja”, Međunarodnom institutu za pravosuđe i vladavinu prava i Globalnom fondu za uključenost i otpornost zajednice u skladu s multilateralnim pristupom Europske unije borbi protiv terorizma, i na osnovi „tematskog strateškog dokumenta za razdoblje od 2014. do 2020. i popratnog višegodišnjeg okvirnog programa za razdoblje od 2014. do 2017. Instrumenta za doprinos stabilnosti i miru”, pri čemu su ta tri tijela ključni dio strategije Unije za suzbijanje i sprečavanje terorizma diljem svijeta, nužno je da Europska unija osigura svoje puno sudjelovanje u odborima navedenih tijela. To je potrebno i radi utjecaja na izradu programa kao i, u slučaju Globalnog fonda za uključenost i otpornost zajednice, na odluke o financiranju tih tijela u skladu s prioritetima Europske unije te kako bi se zajamčile koherentnost i komplementarnost rada tih organizacija s programima Unije i s njezinim angažmanom u okviru Ujedinjenih naroda. Osim toga, u zaključcima Vijeća od 9. veljače 2015. o borbi protiv terorizma Europska unija poziva se na jačanje svoje suradnje s tri prethodno navedena tijela, a u strategiji EU-a protiv terorizma i stranih boraca
                  3
                koju je Vijeće podržalo 20. listopada 2014. te je objavljena 16. siječnja 2015. Europska unija poziva se i na sudjelovanje u relevantnim inicijativama Globalnog foruma za borbu protiv terorizma. Nadalje, prethodno navedena tijela omogućuju EU-u da surađuje s različitim partnerima radi učinkovitije borbe protiv terorizma. Kad je riječ o Globalnom fondu za uključenost i otpornost zajednice, i u financijskom je interesu Komisije da sudjeluje u upravnom odboru i ima puno pravo glasa zbog financijske i operativne prirode tog fonda te njegove svrhe upravljanja sredstvima. 
            
            
               (18)Svaka odluka Komisije o zahtjevu za odstupanje od općeg pravila o nesudjelovanju (tj. u slučaju punog sudjelovanja ili članstva s pravom glasa) u tijelima privatnoga prava treba biti u skladu s uvjetima utvrđenima u točkama 5. i 6. smjernica priloženih Odluci C (2004) 2958.
            
            
               (19)O sudjelovanju Unije u novoosnovanom Međunarodnom institutu za pravosuđe i vladavinu prava, Centru izvrsnosti za borbu protiv nasilnog ekstremizma „Hidaja” i Globalnom fondu za uključenost i otpornost zajednice potrebno je donijeti posebnu Zajedničku odluku Europske komisije i Visoke predstavnice Unije za vanjske poslove i sigurnosnu politiku,
            
            
               ODLUČILI SU: 
            
            
               Članak 1.
            
            
               Europska unija sudjelovat će u sljedećim organizacijama usmjerenima na sprečavanje i borbu protiv terorizma:
            
            
               –Centru izvrsnosti za borbu protiv nasilnog ekstremizma „Hidaja”, Abu Dabi, Ujedinjeni Arapski Emirati,
            
            
               –Međunarodnom institutu za pravosuđe i vladavinu prava, Valletta, Republika Malta,
            
            
               –Globalnom fondu za uključenost i otpornost zajednice, Ženeva, Švicarska Konfederacija.
            
            
               Članak 2.
            
            
               Europska komisija i Visoka predstavnica Unije za vanjske poslove i sigurnosnu politiku odobravaju priloženi nacrt razmjene pisama (Dodatak I.) kao popratni dokument ove Odluke te za Europsku uniju traže status punopravnog člana odbora:
            
            
               –Centra izvrsnosti za borbu protiv nasilnog ekstremizma „Hidaja”, Abu Dabi, Ujedinjeni Arapski Emirati,
            
            
               –Međunarodnom institutu za pravosuđe i vladavinu prava, Valletta, Republika Malta,
            
            
               –Globalnog fonda za uključenost i otpornost zajednice, Ženeva, Švicarska Konfederacija. 
            
            
               Sudjelovanje Europske komisije u prethodno navedenim tijelima u skladu je sa smjernicama navedenima u Odluci Komisije C(2004)2958.
            
            
               Članak 3.
            
            
               Europska komisija i Visoka predstavnica Unije za vanjske poslove i sigurnosnu politiku odobravaju Dogovor o načinu rada priložen ovoj Odluci (Prilog I.). 
            
            
               
                  Sastavljeno u Bruxellesu 
            
         
         
            
            
                     
                        
                           Za Komisiju
                           
                              Neven MIMICA
                        
                     
                  
                  
                     
                        
                           Visoka predstavnica Unije za vanjske poslove i sigurnosnu politiku
                              Federica MOGHERINI
                        
                     
                  
               
         
         
            
                  
                     (1)
                  
                  
                        Uredba (EU) br. 230/2014 Europskog parlamenta i Vijeća od 11. ožujka 2014. o uspostavi Instrumenta za doprinos stabilnosti i miru. SL L 77, 15.3.2014.
                  
               
               
                  
                     (2)
                  
                  
                        Dokument 6044/15, 3367. sastanak Vijeća za vanjske poslove, Bruxelles, 9. veljače 2015.
                  
               
               
                  
                     (3)
                  
                  
                        Dokument 5369/15, 'Plan protuterorističke strategije za Siriju i Irak, s posebnim težištem na pitanju stranih boraca', 233494. sastanak Radne skupine za terorizam (međunarodni aspekti), Bruxelles, 15. siječnja 2015.
                  
               
            
      
    ---documentbreak--- 
      
         
               EUROPSKA KOMISIJA
            Bruxelles, 27.8.2015.
            JOIN(2015) 32 final
            PRILOG
            ZAJEDNIČKOJ ODLUCI EUROPSKE KOMISIJE I VISOKE PREDSTAVNICE UNIJE ZA VANJSKE POSLOVE I SIGURNOSNU POLITIKU
            o sudjelovanju Europske unije u radu različitih organizacija za suradnju na sprečavanju i borbi protiv terorizma
            
               
         
         
            
               PRILOG I.: DOGOVOR O NAČINU RADA
            
            
               Za sudjelovanje Europske unije u radu Međunarodnog instituta za pravosuđe i vladavinu prava, Centra izvrsnosti za borbu protiv nasilnog ekstremizma „Hidaja” i Globalnog fonda za uključenost i otpornost zajednice vrijede sljedeće odredbe: 
            
            
               a)Visoka predstavnica Unije za vanjske poslove i sigurnosnu politiku / potpredsjednica Komisije ili njezini predstavnici (iz Europske službe za vanjsko djelovanje ili službi Komisije) zastupat će Uniju u Međunarodnom institutu za pravosuđe i vladavinu prava i Centru izvrsnosti za borbu protiv nasilnog ekstremizma „Hidaja”. Europska komisija zastupat će Uniju u Globalnom fondu za uključenost i otpornost zajednice. 
            
            
            
               Glavna služba koja će zastupati Uniju u svakom od tri navedena tijela organizirat će koordinacijske sastanke sa svim mjerodavnim službama najmanje pet radnih dana prije svake sjednice odbora triju navedenih tijela. 
            
            
            
               b)U pitanjima koja su u nadležnosti Komisije te u pitanjima s operativnim i financijskim implikacijama Komisija je prisutna i zastupljena na sjednicama odbora Međunarodnog instituta za pravosuđe i vladavinu prava i Centra izvrsnosti za borbu protiv nasilnog ekstremizma „Hidaja”.
            
            
            
               U skladu s člankom 4. točkom a) i člankom 5. točkama (a) i (b) smjernica Komisije o sudjelovanju u tijelima privatnog prava (C(2004) 2958) predstavnik Europske komisije neće biti hijerarhijski povezan sa službama Komisije nadležnima za financiranje EU-a navedenih tijela osim ako se primjenjuje članak 5. točka d) te je visina doprinosa određena odlukom Kolegija. Nadalje, predstavnik Europske komisije neće biti povezan ni s jednim javnim natječajem u kojima ta tijela sudjeluju. 
            
            
            
               c)U pitanjima koja su u nadležnosti Visoke predstavnice te u pitanjima zajedničke vanjske i sigurnosne politike ili strateškim i političkim pitanjima predstavnici Europske službe za vanjsko djelovanje prisutni su i zastupljeni na sjednicama odbora Globalnog fonda za uključenost i otpornost zajednice.
            
         
         
      
    ---documentbreak--- NA ---documentbreak--- 
      
         
               EUROPSKA KOMISIJA
            Bruxelles, 27.8.2015.
            JOIN(2015) 32 final
            PRILOG
            DODATAK
            Zajedničkoj odluci Europske komisije i Visoke predstavnice Unije za vanjske poslove i sigurnosnu politiku
            o sudjelovanju Europske unije u radu različitih organizacija za suradnju na sprečavanju i borbi protiv terorizma
            
               
         
         
            
               DODATAK
            
            
               RAZMJENA PISAMA